यहाँ पर ‘सः’ (आत्म) रूप आत्मा या ब्रह्म से ही सूक्ष्म रूप में ‘अहम्’ रूप ‘शिव’ की उत्पत्ति होती है तत्पश्चात ‘सः’ शक्ति रूप में और ‘अहम्’ शिवरूप में दोनों ही मूलाधार चक्र में मूलतः सोsहं रूप में मिलकर संयुक्त रूप में निवास करते हैं, जिसका संकेत शिवलिंग जो कुण्डलिनी शक्ति रूप सर्पिणी जो शिवलिंग में साढ़े तीन फेरे के कुण्डल के आकार में लिपटी हुई दिखलायी देती है। इस प्रकार ‘सः’ रूप में सुषुम्ना के माध्यम से प्राण वायु के साथ प्रवेश करने वाली शक्ति और ‘अहम्’ जो अपान वायु के साथ उर्ध्व गति के रूप में ऊपर उठने (बाहर) वाली सत्ता शिव है। यही शक्ति संसार में स्त्री रूप और शिव पुरुष रूप धारण कर लेते हैं तत्पश्चात इच्छा और मैथुन क्रिया-प्रक्रियाओं से उत्पत्ति-पद्धति अर्थात स्थूल शरीर की उत्पत्ति की प्रक्रिया शुरू हो जाती है।